钦定古今图书集成/理学汇编/学行典/第274卷 > 《冬夜于随州紫阳先生餐霞楼上送烟子元演隐仙城山序》李白
## 钦定古今图书集成/理学汇编/学行典/第274卷 > 《冬夜于随州紫阳先生餐霞楼上送烟子元演隐仙城山序》李白

“吾与霞子元丹、烟子元演，气激道合，结神仙交，殊身
同心，誓老云海，不可夺也。历考天下，周求名山，入神
农之故乡，得胡公之精宇。胡公身揭日月，心飞蓬莱，
起餐霞之孤楼，炼吸景之精气。延我数子，高谈《混元》，
金书玉诀，尽在此矣。”白乃语及形胜，紫阳因大夸其
仙城。元侯闻之，乘兴将往。别酒寒酌，醉青田而少留；
梦魂晓飞，渡绿水以先去。吾不凝滞于物，与时推移，
出则以平交王侯，遁则以俯视巢许。朱绂狎我，绿萝
未归，恨不得同栖烟林，对坐松月，有所感叹，然铭契
谭石，乘春当来，且抱琴卧花，高枕相待，以宠别，赋而
赠之。